বদলেছে শিল্পী, থাকছে শ্বশুরবাড়ি জিন্দাবাদের মতোই গান SylheterDak.com.bd
প্রকাশিত হয়েছে: ০১-১০-২০১৮ ইং ০০:২৮:১৩ | সংবাদটি ৭০ বার পঠিত
বিনোদন ডেস্ক : অনেক দিনই হয়ে গেল। ১৭ বছর আগের সুপার ডুপার হিট একটি সিনেমা ছিল ‘শ্বশুরবাড়ি জিন্দাবাদ’। এবার সিনেমাটির নতুন পর্ব নির্মাণ করছেন নির্মাতা দেবাশীষ বিশ্বাস। ‘শ্বশুরবাড়ি জিন্দাবাদ’ সিনেমায় গাজী মাজহারুল আনোয়ারের লেখা, ইমন সাহার সুর সংগীতে এ-্রু কিশোর ও সামিনা চৌধুরীর গাওয়া ‘তোমার আমার বিয়ের কথা রাখবো না গোপন, জানুক জানুক দেশবাসী, জানুক সর্বজন’ এমনই কথার তুমুল জনপ্রিয় একটি গান ছিল।
মজার ব্যাপার হল সেই গানটির সুরেই ‘শ্বশুরবাজি জিন্দাবাদ ২’ তে গান থাকছে। থাকছে আগের গানটির সুর শুধু বদলে গেছে গীতিকার ও শিল্পী। এবার গান লিখেছেন সুদীপ কুমার দীপ। সংগীত পরিচালক আছেন ইমন সাহা। আর গানটিতে কণ্ঠ দিয়েছেন ইমরান মাহমুদুল ও লিজা। নতুন করে লেখা গানের কথাগুলো এমন, ‘তোমার আমার বিয়ে বলো, কে আর ঠেকায়, শ্বশুরমশাই একশ একাই, নিজেই পথ দেখায়।’
এই প্রসঙ্গে দেবাশীষ বিশ্বাস বলেন,‘‘কিংবদন্তি গীতিকার গাজী মাজহারুল আনোয়ার এবং ৬ বার জাতীয় চলচ্চিত্র পুরষ্কারে ভূষিত ইমন সাহা'র সুরে অন্যতম সেরা প্লেব্যাক শিল্পী এন্ড্রু কিশোর আর সামিনা চৌধুরী'র গাওয়া আমার পরিচালিত প্রথম চলচ্চিত্র ‘শ্বশুরবাড়ী জিন্দাবাদ’ (২০০১) সিনেমা'র ব্যাপক জনপ্রিয় একটি গান, ১৭ বছর পরেও যেটি কিনা এখনো সমান জনপ্রিয়! এবার গানের মূল সুরকে অবিকৃত রেখে কথামালাকে নতুন ভাষায় গেথে সেই ইমন সাহা'র নতুন সংগীতায়োজনে নতুনভাবে গানটি রেকর্ডিং হলো! আমাদের বিশ্বাস, এই নতুন গানটি আগের গানের জনপ্রিয়তাকেও ছাড়িয়ে যাবে।’’